George C. Scott

George Campbell Scott (18. lokakuuta 1927 – 22. syyskuuta 1999) oli Oscar-palkittu elokuva- ja teatterinäyttelijä, ohjaaja ja tuottaja. Hänet tunnetaan parhaiten dramaattisesta roolistaan kenraali George S. Pattonina Oscarin voittaneessa elokuvassa Panssarikenraali Patton sekä mahtailevasta kenraali Buck Turgidsonista Stanley Kubrickin elokuvassa Tohtori Outolempi eli: kuinka lakkasin olemasta huolissani ja opin rakastamaan pommia.

Nuoruus

Scott syntyi Wisen kaupungissa Virginiassa. Vanhemmat olivat George Dewey Scott (1902–1987) ja Helena Agnes (ent. Slemp) Scott (1904–1935). Hänen äitinsä kuoli juuri ennen pojan kahdeksatta syntymäpäivää ja Buick Motor Companyssa liikejohtajana toimiva isä kasvatti hänet yksin.
Nuorena miehenä Scott liittyi Yhdysvaltojen merijalkaväkeen. Hänen palveluspaikkansa oli Washingtonin merijalkaväen kasarmi. Hän palveli Arlingtonin kansallisen hautausmaan kunniavartiotehtävissä ja opetti englannin kirjallisuutta sekä radiojuontamista ja radiolle kirjoittamista merijalkaväen instituutissa.
Oltuaan aikansa merijalkaväessä hän kirjautui Missourin yliopistoon ja valitsi pääaineekseen journalismin. Pian hän kuitenkin jätti opintonsa kesken lähtien etsimään työtä näyttelijänä. Hän aloitti Broadwaylla teattereissa ja sai ylistystä roolistaan syyttäjänä Andersonvillen oikeudenkäynnissä (The Andersonville Trial). Näytelmä oli kirjoitettu sisällissodan pahamaineisen armeijan oikeudenkäynnin perusteella. Scottin suoritus antoi hänelle maininnan Time-lehdessä nousevana uutena näyttelijänä.
Vuonna 1957 hän päätteli olevansa surkea näyttelijä ja meni töihin koneenkäyttäjäksi. Hänet houkuteltiin kuitenkin vielä esittämään Richard III:n roolin Shakespearen näytelmässä. Näytelmä oli menestys, ja eräs kriitikko sanoi hänen olleen ilkein Richard III ikinä.

Elokuvaura

Elokuvasta Erään murhan anatomia Scott sai suuremman yleisön huomion itselleen. Scott oli Oscar-ehdokkaana parhaana sivuosanesittäjänä. Kuitenkin Scottin kaikkein suosituin hänen aikaisemmista rooleistaan oli kenraali Turgidson Tohtori Outolemmessä. Eräässä dvd:ssä paljastetaan, että Kubrick pyysi Scottia esittämään kaikki vuorosanansa kahteen kertaa. Ensin normaalisti ja lopulta hyvin liioitellusti. Kubrick käytti suurin elein näyteltyjä kohtauksia elokuvan lopullisessa versiossa, mistä Scott ei pitänyt lainkaan.
Näyttelijän kaikkein suurin rooli oli George Patton vuoden 1970 elokuvassa Panssarikenraali Patton. Scott oli rooliaan varten tutkinut elokuvia kenraalista ja jutellut hänet tunteneiden ihmisten kanssa. Kieltäydyttyään vuoden 1961 Oscar-ehdokkuudestaan elokuvasta Suurkaupungin hait, hän myös palautti Pattonista saamansa Oscarin sanoen, ettei hän halunnut kilpailla muiden näyttelijöiden kanssa.
Vuonna 1970 hän myös ohjasi myönteisesti vastaanotetun filmatisoinnin Andersonvillen Oikeudenkäynnistä. Jack Cassidy voitti Emmy-palkinnon roolistaan elokuvassa. Vuonna 1971 Scott esitti jälleen kerran myönteisesti kritisoidun roolin mustassa komediassa Klinikka (The Hospital). Ja vaikka hän oli edellisenä vuotena loukannut Akatemiaa, he silti asettivat hänet ehdolle parhaan näyttelijän Oscarista.
Scottilla oli jokseenkin pahantuulisen ja oikukkaan työntekijän maine. Tarina kertoo, että eräs hänen työtovereistaan (Maureen Stapleton) kertoi ohjaajalle, ettei tiedä mitä tekisi, koska hän pelkäsi vastanäyttelijäänsä. Siihen ohjaaja vastasi ”Kultaseni, kaikki pelkäävät George C. Scottia!”
Vuonna 1984 Scott sai roolin Charles Dickensin Joulukertomuksen Ebenezer Scroogena CBS-kanavalla. Jälleen kerran kriitikot ja kansa ylistivät hänen suoritustaan. Scott oli roolista Emmy-ehdokkaana.
Uransa myöhemmässä vaiheessa Scott esiintyi mieluiten etevien ohjaajien pienissä elokuvissa. Hän esiintyi myös televisiossa ja näyttämöllä.

Yksityiselämä

Scott oli kahdesti naimisissa kanadalaisen näyttelijättären Colleen Dewhurstin kanssa ja heidän avioliitoistaan oli kaksi poikaa, joista toinen näyttelijä Campbell Scott. Hän oli myös naimisissa huomattavasti nuoremman näyttelijättären, Trish Van Deveren, kanssa. Scott kuoli vuonna 1999 vatsa-aortan laajentumiseen. Hänet haudattiin Westwood Village Memorial Parkin hautausmaalle Westwoodiin, Kaliforniaan.